Čiobiškio pagrindinė mokykla

Širvintų rajono Čiobiškio pagrindinė mokykla – buvusi dieninė, savarankiško mokymosi bendrojo lavinimo mokykla Širvintų raj., Čiobiškyje, vykdžiusi priešmokyklinio, pradinio, pagrindinio ir papildomo ugdymo programas lietuvių kalba. Įstaigos kodas 190364047. Steigėjas Širvintų rajono savivaldybės taryba. Dabar tai Musninkų Alfonso Petrulio gimnazijos skyrius.

Istorija 

1784 m. skaityti ir rašyti buvo mokomi vienas bajoro ir septyni valstiečių vaikai. Mokyklos pastato nebuvo. 1903 m. buvo įsteigta pradinė, trijų skyrių liaudies mokykla, mokoma rusų kalba. Pirmasis šios mokyklos mokytojas buvo Ilarionas Balašas. 1905 m. mokėsi 20 berniukų iš valstiečių šeimų.

1929 m. atidaryta Čiobiškio pradžios mokykla. 1929 m. spalio 18 d. šios mokyklos vedėju paskirtas Kazimieras Kumpauskas. 1930 m. Jis išsirūpino leidimą Čiobiškio pradžios mokyklai perstatyti, ūkiniams pastatams suremontuoti ir mokytojų butams įrengti. Miestelio mokykla buvo dvikomplektė. Antrasis komplektas buvo Janionių kaime. 1931 m. K. Kumpauskas organizavo kursus suaugusiems. Čiobiškio miestelio mokyklą išlaikė ir mokytojams algas mokėjo Švietimo ministerija. Tuo ši mokykla skyrėsi nuo daugelio kitų pradžios mokyklų.

1940 m. miestelio ir prieglaudos mokyklos sujungtos į vieną. Mokykla buvo 6 komplektų: penki išsibarstę trijose Čiobiškio gyvenvietės vietose, o šeštasis – Janionių kaime. 1940–1941 m. Čiobiškio pradžios mokykla nacių okupacijos metais buvo vienintelė, kurią išlaikė ir mokytojams algas mokėjo Švietimo valdyba.

1950 m. mokykla tapo septynmete mokykla. 1959 m. septynmetė mokykla vėl sujungta su internatu ir pavadinta Čiobiškio mokykla–internatu. 1965 m. internatas panaikintas, o Čiobiškio mokykla-internatas tapo aštuonmete mokykla. 1976 m. buvo pastatytas naujas mokyklos pastatas su sporto sale. 1986 m. mokykla tapo devynmete, o nuo 1999 m. jau dešimtmetė – Čiobiškio pagrindinė mokykla.

2016 m. atidarytas ikimokyklinio ugdymo skyrius. 2018 m. prijungta prie Musninkų Alfonso Petrulio gimnazijos kaip jos skyrius.

Direktoriai 
 Aleksandra Pulkauninkaitė, 1928–1929
 Kazimieras Kumpauskas, 1929–1941
 Stefanija Mogenytė, 1941–1942
 Adelė Einorienė, 1942–1950
 Pranutė Jurkūnaitė, 1950–1956
 Vytautas Targonskis, 1956–1959
 Aldona Češkevičiūtė, 1959–1965
 Vladislava Dalinkevičienė, 1965–1985
 Violeta Klimienė, 1986–1990
 Bronius Skladaitis, 1990–1992
 Steponas Mažrimas, 1992–2015
 l.e.p. Palmira Kvietkauskienė, nuo 2015

Žymūs mokytojai 

Kazimieras Kumpauskas – gimė 1902 m. vasario 26 d. Tuliūnų k. (Pušaloto valsč.). 1920–1925 mokėsi Panevėžio vyrų gimnazijoje, Marijampolėje baigė pedagoginius vasaros kursus. Čiobiškio pradžios mokyklos vedėjas nuo 1929 iki 1940 metų. Čiobiškio būrio šaulių vadas. 1940 m. birželio 14 d. suimtas ir išvežtas į Rešiotų NKVD koncentracijos stovyklą. o 1942 m. rugsėjo 19 d. ypatingojo pasitarimo nuteistas mirties bausme. 1943 sušaudytas Krasnojarsko krašte, Kraslage.

Žymūs mokiniai 
Algirdas Penkauskas - psichologas

Nuorodos 
 Mokyklos svetainė
 http://partizanai.org/failai/html/Lietuviai-tautininkai-komunistu-kankiniai.htm
 http://sirvis.lt/ciobiskio-mokyklos-istorija/
 http://genocid.lt/Leidyba/9/kronika.htm
 http://parodos.pavb.lt/items/show/20

Šaltiniai 

 Lietuvos valsčiai. Musninkai. Kernavė. Čiobiškis. Vilnius, Versmė 2005
 Janina Pukienė, Čiobiškio mokyklos istorija, Širvis, 2016-12-14
 1940 m. birželio 5 d. Čiobiškio pradžios mokyklos lankymo apskaita, Lietuvos centrinis valstybės archyvas f. 391, ap. 3, b. 1755, 1.3

Čiobiškis
Širvintų rajono savivaldybės mokyklų skyriai